Keinotekoisia makeutusaineita (esim. aspartaami, aselsulfaami K, sukraloosi yms.) ei voi suositella päivittäiseen käyttöön, sillä on viitteitä siitä, että ne vaikuttavat negatiivisesti suoliston mikrobistoon, joka taas vaikuttaa (lähes) kaikkeen terveyteen ja hyvinvointiin, ei ainoastaan suolisto-oireiden kannalta. Silloin tällöin tuollainen maustettu rahka toki on ok, esim. kerran-pari viikossa.
Stevia Sweet Crystal on ihan ok, se sisältää pääosin erytritolia, joka on sokerialkoholi eli valmistetaan käymismenetelmällä sokerista, mutta sen sisältämä hiilihydraatti ei imeydy. Mukana myös steviaa, joka on ainakin pieninä määrinä ihan ok. (Huom! Purkki nimeltään pelkkä Stevia Sweet sisältää turhia täyteaineita.) Jos rahkoja löytyy ainoastaan stevialla makeutettuna, nekin ovat ok vaikka suosittelen totuttelemaan pikkuhiljaa luonnollisempaan makeuteen esim. hedelmien ja marjojen suuntaan. Kaikki makea myös huijaa aivojamme tietyllä tavalla ja pitää yllä "todella makeaan" tottumusta samoin kuin makeanhimoa.
Limsat ovat vielä asia erikseen, hampaiden ja suoliston lisäksi runsas hapotettujen juomien käyttö voi aiheuttaa haittaa luustollekin, joten nämä jättäisin erikoistilanteisiin riippumatta siitä, millä ne on makeutettu.